**成就二十四種辯才之業---大集大虛空藏菩薩所問經卷第三**

**善男子云何菩薩。獲得如來加持無礙辯才。善男子若菩薩常蒙如來之所加持。得二十四種無礙辯才。云何名為二十四種。所謂迅疾辯。 利捷辯。無礙辯。 無滯辯。善詞辯。甚深辯。間錯眾音辯。勝妙莊嚴辯。無沈沒辯。無畏辯。種種偈讚辯。修多羅緣起本事辯。能摧伏他辯。說差別無盡句辯。顯現微妙辯。端嚴威德辯。說法無間辯。天眾莊嚴辯。斷諸疑惑辯。世出世法辯。不錯失辯。慈悲喜捨悅可眾心辯。宿命通辯。佛所加持辯。善男子如是二十四種辯。修二十四種業而得成就。何者二十四種業。**

**所謂不逆師長教誨故獲迅疾辯。**

**往來無諂故獲得利捷辯。離諸煩惱故得無礙辯。**

**不好雜住故得無滯辯。不離間語故得善詞辯。**

**悟緣生故得甚深辯。以種種施故得間錯眾音辯。**

**嚴飾如來塔廟故得勝妙莊嚴辯。不捨菩提心故得無沈沒辯。**

**善護戒蘊故得無畏辯。施種種幢幡鈴蓋故得說種種偈讚辯。  
承事恭敬種種捨施諸師長故得說修多羅緣起本事辯。**

**不逼惱貧匱有情故得能摧伏他辯。  
施無盡寶藏令他入法故得說差別無盡句辯。**

**所說真實無麤獷故得顯現微妙辯。**

**不輕毀尊教及離間他人故得端嚴威德辯。**

**於自得法住持故得說法無間辯。**

**不謗毀他以歡喜心施所愛物故得天眾莊嚴辯。**

**於法不師拳如聞說故得斷一切疑辯。**

**觀於一切皆如師長不加逼惱施病者藥故得世出世法辯。**

**不求他過常自省察故得不錯失辯  
以平等心觀諸有情置涅槃道不著一切利養恭敬及名聞故得慈悲喜捨悅可眾心辯。善言柔軟如說修行心無濁亂故得宿命通辯。**

**不謗大乘不樂小乘悲愍有情故得佛所加持辯。**

**是名成就二十四種辯才之業。復次令他有情。到究竟故。名為辯才。於他住持。能警覺故。名為辯才。於他歡喜意相續故。名為辯才。於他有情說隨心智故。名為辯才。**

**辯才者，善巧說法義之才能也。如同《淨影大經疏》曰：「言能辯了，語能才巧，故曰辯才。」《嘉祥法華疏》曰：「速疾應機名辯，言含文采曰才。」**